Meglertopp møter kraftig motbør etter enebolig-utspill: – Aldersarroganse og alderisme
Flere reagerer etter at meglertopp gikk ut og ba bestemor og bestefar flytte fra eneboligene sine.  – Å kalle det usolidarisk av eldre å ønske å bli boende i egen enebolig er aldersarroganse og alderisme. Du skal ha respekt for at folk ønsker å bli boende der de selv vil. Bystyremedlem Hard Olav Bastiansen (H) ble regelrett forferdet da han leste meglertopp Laila Neverdahls utspill om at eldre bør flytte fra eneboligene sine i solidaritet med kommende generasjoner.  Problemet er ikke at eldre ønsker å bo i egne eneboliger, mener 69-åringen. Snarere er det snakk om feilslått byplanlegging. Bastiansen er også medlem av eldrerådet i Stavanger kommune og styremedlem i Stavanger Senior Høyre. Han understreker at han uttaler seg som medlem av de to sistnevnte i denne saken. – Det som burde problematiseres er om vi bygger rett type boliger for å skape god dynamikk i markedet. Det Neverdahl har gjort er å sette søkelyset i feil ende. Ut mot eget parti Neverdahl påpekte selv i forrige sak at utbyggere har et særskilt ansvar for å bygge leiligheter som er attraktive for eldre, og slik bidra til at det er mer sirkulasjon av eneboliger i markedet.  Her er Bastiansen enig. Han har selv valgt å flytte fra enebolig til leilighet på Eiganes. Men kun fordi det tilfredsstilte alle kriteriene han og kona hadde, deriblant parkeringsplass. Det er det imidlertid de færreste av nye boligprosjekter som gjør, mener Bastiansen. Han trekker særlig fram den mye omtalte Paradis-utbyggingen med 500 nye boliger. Prosjektet ble først presentert helt uten parkeringsmuligheter, men etter mye konflikt ble det til slutt vedtatt 0,25 parkeringsplasser per boenhet. – Her er ikke Høyre bedre eller verre enn andre partier. Det vedtas i dag altfor mange boligprosjekter hvor det pålegges parkeringsbegrensninger. Det du ender opp med da er hipster-gettoer hvor verken barnefamilier eller eldre i realiteten kan bo, sier han. – Bra med saklig uenighet I forrige sak understrekte Neverdahl at hun hadde stor forståelse for at det fantes gode grunner for eldre å bli boende i egen enebolig, men påpekte at det fortsatt finnes en ubalanse i markedet som krever grep. Neverdahl ønsker en saklig debatt rundt temaet velkommen. – Det er bra med saklig uenighet rundt en kjent politisk problemstilling i eiendomsmarkedet her i regionen som har vært diskutert i boligforum i lang tid. Det er mange sider og perspektiver til denne saken, og det er gjennom å diskutere dem at vi kommer fram til løsninger, sier hun til Aftenbladet mandag. Frp: – Absurd Bastiansen er ikke alene om å reagere på Neverdahls utspill. Utvalgsleder for by- og samfunnsutvikling, Kristoffer Sivertsen (Frp) mener at Neverdahls vektlegging av arealeffektivitet og bærekraft som argument grenser til det absurde. – Det begynner å bli absurd om klimapolitikk brukes som argument for at eldre skal flytte fra husene sine. Det viktigste må være at folk får leve gode liv, så får vi heller finne andre måter å skape flere boliger til barnefamilier enn å pålegge de eldre skam, sier han. Også meglerkollega og daglig leder i Proaktiv Eiendomsmegling Sandnes, Torbjørn Mannes Johansen, mener Neverdahl bommer i sin analyse. – Er det virkelig vår oppgave å belære eldre mennesker om at de skal føle skyld og skam over å ikke frigjøre eneboligen de har bodd i hele livet, spør han retorisk. – Ingen menneskerett å bo i enebolig Johansen mener Neverdahls utspill er å angripe det som er en reell utfordring flere steder i Norge på feil måte. – Det er ingen menneskerett for en yngre barnefamilie å bo i enebolig på Eiganes eller andre populære sentrumsnære områder. En del barnefamilier må nok venne seg til at drømmen om en enebolig sentralt i en by i vår region, kan bli vanskeligere og vanskeligere å oppnå. Han er imidlertid enig med Neverdahl i at det per i dag ikke er mangel på eneboliger på Nord-Jæren, men kaller Neverdahls analyse en «grov forenkling av utfordringen», og peker på et mer sammensatt bilde: – De som må ansvarliggjøres er politikerne. Det er de som må legge til rette for boligbygging og sammensetningen av ulike boligtyper basert på behovet og alderssammensetning i regionen, sier han. Eldre taper økonomisk på å flytte i leilighet – Er du 60–70 år ønsker du ikke å ta opp lån for å kjøpe en bolig som er vesentlig mindre.  Distriktsleder i Huseierne Rogaland Sør, Frode Rødder, representerer rundt 20.000 medlemmer i Sør-Rogaland. Mange av dem eldre.  Han mener prisen på dagens nye leiligheter, bidrar til at flere eldre ønsker å bo videre i egen enebolig.  Ifølge Rødder er snittprisen på en ny leilighet i Stavanger-området på mellom 70.000 og 80.000 kroner per kvadratmeter. Kvadratmeterprisen på rekkehus derimot ligger rundt 40.000 kroner i snitt. – De nye leilighetene er altfor dyre og de er alt for små. Flere ligger også så tett på hverandre at du kan se hva naboen spiser til frokost og middag. Slik er det mange som ikke vil bo, og i hvert fall ikke om du har hatt en enebolig med en liten hageflekk som du har nytt godt av, sier han. Krever flere eneboliger En ting er at nye leiligheter er for dyre og ikke tilfredsstiller flere eldres behov, en annen er at det bygges altfor få eneboliger i dag, mener Rødder. – Neverdahl har et poeng, og det er at det omsettes for lite eneboliger i dag. Men det er ikke de eldre som skal ordne opp i det. Jeg mener det er politikerne som må legge til rette for at flere kan bo i enebolig. Siden 2006 er det blitt 4106 flere tilgjengelige eneboliger på Nord-Jæren, viser tall fra SSB. Det tallet burde vært mye høyere, mener Rødder. – Er det noe vi har i Norge, så er det areal. Trenger vi for eksempel flere blokker på Randaberg? Kunne vi ikke heller bygget flere eneboliger der, spør han. 
Meglertopp Laila Neverdahl ba eldre flytte fra sine eneboliger, noe flere har reagert sterkt på.  Bystyremedlem Hard Olav Bastiansen (H) mener problemet ikke er eldre som ønsker å bo i eneboliger, men feilslått byplanlegging.  Meglerkollega Torbjørn Mannes Johansen og Distriktsleder i Huseierne Rogaland Sør, Frode Rødder, mener Neverdahl bommer med utspillet og mener boligutfordringen er mer sammensatt.  Rødder påpeker at prisen på nye leiligheter bidrar til at flere eldre ønsker å bo i egen enebolig, og hevder at det bygges for få eneboliger.